Ina quëran caꞌtanoꞌsanënpita shaꞌhuitërin.
“Potiquë yaꞌconahuatomaꞌ,
aquëtëran pacoꞌ.
Nani piyapiꞌsaꞌ nontohuato,
cantaꞌ paꞌsarahuë,”
itohuachina,
paꞌpi huachi.
Ina quëran piyapiꞌsaꞌ nontërin.
Nani nontohuachina,
panënquë inaora paꞌnin Yosë nontacaso marëꞌ.
Inaquë Yosë nontasoꞌ,
tashitërin.
Caꞌtanoꞌsanënpitaso nipirinhuëꞌ,
sonoꞌ huancanaiꞌ tashitopi.
Yaꞌipi tashiꞌ maitopirinahuëꞌ,
panca ihuan nacapiatonaꞌ,
co nanitopihuëꞌ chiníquën paacaisoꞌ.
Poti opoto opototarin.
Co tahuëriyátërasohuëꞌ,
Quisoso huëꞌsapirinhuëꞌ,
co nitotopihuëꞌ.
Iꞌ aipi iꞌnarahuaton,
noꞌpa pochin paꞌtarin.
Poti yaꞌcariarin.
Caꞌtanoꞌsanënpitari quënanpirinahuëꞌ.
Iiꞌ aipi iꞌnarinsoꞌ niꞌsahuatonaꞌ,
paꞌyanpi.
“Huaꞌyan” taꞌtonaꞌ,
“ëë” topi.
Chiníquën paꞌyanpirinahuëꞌ,
aꞌnaroáchin Quisosori nontërin.
—¡Coꞌta ca huëꞌsarahuë.
Ama paꞌyancosohuëꞌ!
Chiníquën cancantocoꞌ,
itërin.
Ina natanahuaton,
Pitrori itërin:
—Quëma Sinioro niꞌquëhuarëꞌ,
shaꞌhuitoco paꞌi.
Cantaꞌ iꞌ paꞌtato nacapiꞌinquën,
itërin.
—Noyapaꞌ,
huëquëꞌ,
itohuachina,
Pitro poti quëran nohuaraitahuaton,
iiꞌ aipi huanirin.
Quisosoíchin yonquiaton,
amasha huancanaimiachin noya paꞌsapirinhuëꞌ.
Ihuani chiníquën acoꞌsacaitërinso niꞌsahuaton,
tëꞌhuatërin.
Napohuachina acopoiꞌ paꞌsapirinhuëꞌ:
—¡Catahuaco Sinioro!
itërin.
Aꞌnaroáchin Quisosori maimirarin.
Oshirahuaton,
ahuaniintarin:
—Co yaꞌipi cancanën quëran natërancohuëꞌ niꞌton,
acopoiꞌ paꞌsapiranhuëꞌ.
¿Onpoatontaꞌ co noya natërancohuëꞌ?
itërin.
Ina quëran potiquë quësahuaton,
ichiyaꞌconin.
Yaꞌconpachina,
aꞌnaroáchin ihuan sanorin.
Napohuachina,
naꞌcon yonquipi.
—Quëmasoꞌ Sinioro tëhuënchachin Yosë huiꞌninquën,
taꞌtonaꞌ chinotopi.
Ina quëran aquëtëran canconahuatonaꞌ,
Quinisariti parti nonshipi.
Yaꞌhuëhuanoꞌsari nohuitahuatonaꞌ,
nanan aꞌpapi.
“Quisoso nani canquirin,”
topachinara,
naꞌa caniaꞌpiroꞌsaꞌ quëpi anoyatacaso marëꞌ.
Nisha nisha parti quëran huëꞌpi.
“Quëma aꞌmoransoꞌ huirotën tërantaꞌ sëꞌhuatonaꞌ,
noyachinaꞌ,”
itopi.
“Inta nipachin sëꞌhuainaꞌ,”
topachina,
sëꞌhuapi.
Insoarisona sëꞌhuahuachina,
aꞌnaroáchin noyatopi.